KKP ปิดบวก 5% โบรกอัพเป้า 80 บ. คาดกำไร Q2 โต 22% เล็งตั้งสำรองลด-สินเชื่อโตแกร่ง
 KKP ปิดตลาดบวก 5% นลท.เก็งกำไรมั่นใจผลงานโตต่อเนื่อง โบรกคาดกำไร Q2/65 โต 22% ชี้อานิสงส์ตั้งสำรองลด และสินเชื่อเพิ่มขึ้น พร้อมยังคงแนะนำ “ซื้อ” อัพเป้าใหม่ 80 บาท  
KKP ปิดตลาดบวก 5% อานิสงส์กำไร Q1/65 โตแกร่ง ขณะที่โบรกคาดกำไร Q2/65 โต 22% ชี้ตั้งสำรองลด-สินเชื่อโต
21 เม.ย. 2565

ผู้สื่อข่าวรายงานว่าวันนี้ (21 เม.ย. 2565) ราคาหุ้นธนาคารเกียรตินาคินภัทร จำกัด (มหาชน) หรือ KKP ปิดตลาดอยู่ที่ระดับ 75.50 บาท เพิ่มขึ้น 3.75 บาท หรือ 5.23% โดยทำจุดสูงสุดที่ 76.25 บาท และทำจุดต่ำสุดที่ 72.00 บาท ด้วยมูลค่าการซื้อขาย 2.09 พันล้านบาท

บริษัทหลักทรัพย์ บัวหลวง จำกัด (มหาชน) ระบุในบทวิเคราะห์ (21 เม.ย. 2565)  ได้ประเมินต่อ KKP ว่าแนวโน้มกำไรในไตรมาส 2/2565 เพิ่มขึ้น 22% เมื่อเทียบกับงวดเดียวกันของปีก่อน ซึ่งคาดว่าบริษัทตั้งสำรองฯ ที่ลดลง และการเติบโตของสินเชื่อที่แข็งแกร่ง แต่อาจลดลง 20% เมื่อเทียบกับไตรมาสก่อนหน้า เนื่องจากรายได้ที่ไม่ใช่ดอกเบี้ยลดลง
นอกจากนี้ยังได้ปรับประมาณการกำไรปี 2565 ที่ 2.5% โดยทำให้กำไรสุทธิอยู่ที่ 7.10 พันล้านบาท เพิ่มขึ้น 12.5% เมื่อเทียบกับงวดเดียวกันของปีก่อน คาดสินเชื่อจะขยายตัวเร็วขึ้น และปรับขึ้นประมาณการกำไรเติบโตของสินเชื่อ เมื่อเทียบกับงวดเดียวกันของปีก่อน จาก 9.1% ไปที่ 10.0% และต้นทุนทางการเงินที่ปรับตัวลดลง
ขณะที่ผลการดำเนินงานในไตรมาส 1 สิ้นสุดวันที่ 31 มี.ค. 2565 รายงานกำไรสุทธิ 2,055.35 ล้านบาท เพิ่มขึ้น 40.52% เมื่อเทียบกับงวดเดียวกันของปีก่อนมีกำไรสุทธิ 1,462.68 ล้านบาท และเพิ่มขึ้น 2% เมื่อเทียบกับไตรมาสก่อน ซึ่งสูงกว่าคาดประมาณ 30% และสูงกว่าตลาดคาด 20% โดยอ้างอิง จาก Bloomberg และเนื่องจากรายได้ที่ไม่ใช่ดอกเบี้ยสูงกว่าที่คาด
ทั้งนี้ฝ่ายวิจัยจึงประมาณการรายได้ที่ไม่ใช่ดอกเบี้ยอยู่ที่ 1.8 พันล้านบาท ขณะที่ธนาคารรายงานไว้ที่ 2.2 พันล้านบาท ซึ่งกำไรไตรมาส 1/2565 คิดเป็น 29.7% ของประมาณการกำไรทั้งปีที่ 6.9 พันล้านบาท
ขณะเดียวกันทางฝ่ายวิจัยยังคงแนะนำ “ซื้อ” อ้างอิงจากภาพการเติบโตของสินเชื่อ การตั้งสำรองที่ลดลง และรายได้ที่ไม่ใช่ดอกเบี้ยที่ขยายตัว  และสิ่งสำคัญอัตราผลตอบแทนจากเงินปันผลที่สูง 4.7% ในปีนี้ ดังนั้นได้มีการปรับประมาณการปี 2565 ขึ้น โดยราคาเป้าหมายจึงเพิ่มขึ้นจาก 78 บาท ไปเป็น 80 บาท